Broj: 711-I-66-P-423-18/21-15-17

Zagreb, 11. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Alek**s**andre Jozić-Ileković kao članova Povjerenstva, na temelju članka 42. stavka 4. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **u predmetu dužnosnika Ivice Kovačevića, općinskog načelnika Općine Jakšić**, na 107. sjednici, održanoj 11. prosinca 2020., donosi sljedeću

**ODLUKU**

**Temeljem članka 42. stavkla 4. ZSSI-a obustavlja se postupak protiv dužnosnika Ivice Kovačevića, općinskog načelnika Općine Jakšić, pokrenutog odlukom Povjerenstva Broj: 711-I-1603-P-423-18/20-13-17** **od 5. lipnja 2019. zbog moguće povrede odredbi članka 8. i 9. ZSSI-a, u svezi s člankom 27. ZSSI-a.**

Obrazloženje

Povjerenstvo je na 88. sjednici, održanoj 5. lipnja 2020. pod točkom I. odluke pokrenulo postupak za odlučivanje o sukobu interesa protiv dužnosnika Ivice Kovačevića, zbog moguće povrede odredbi članka 8. i 9. ZSSI-a u svezi s člankom 27. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnog tijela, utvrđenim povodom redovite provjere izvješća o imovinskom stanju dužnosnika od 9. siječnja 2019.g., a koji se odnosi na podatke o pokretnini koja se upisuje u javni registar, motornom vozilu - traktoru marke IMT tip 539.

Pod točkom II. izreke odluke na temelju članka 42. stavkla 4. ZSSI-a upućen je dužnosnik, radi ostvarivanja načela transparentnosti u obnašanju javne dužnosti, da otkloni uzroke moguće povrede članka 8. i 9. ZSSI-a odnosno da uskladi Izvješće o imovinskom stanju dužnosnika, u dijelu koji se odnose na podatke o navedenoj pokretnini, sa stanjem utvrđenim uvidom u podatke nadležnog tijela, u kojem se slučaju postupak protiv dužnosnika može obustaviti ili ispunjenje ove upute uzeti u obzir prilikom izricanja sankcije.

Na odluku o pokretanju postupka dužnosnik je dostavio očitovanje 23. listopada 2020.g., koje je zaprimljeno u ulaznoj pošti Povjerenstva pod brojem: 711-U-4241-P-423-18/20-14-3.

U svojem očitovanju dužnosnik navodi da je dana 19. studenoga 2020. podnio izvješće o imovinskom stanju u kojem je naveo podatke o motornom vozilu - traktoru marke IMT tip 539. Dužnosnik je priložio presliku ugovora o kupoprodaji navedenog traktora iz 2011.

Povjerenstvo je izvršilo uvid u navedeno izvješće te je utvrdilo da je u dijelu izvješća, podatci o pokretninama koje se upisuju u javni registar, dužnosnik naveo da je vlasnik tratktora IMT 539, godina proizvodnje 1991., kupljenog iz primitaka ostvarenih od nesamostalnog rada, vrijednosti 10.000,00 kn.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i dužnosnik Ivica Kovačević povodom obnašanja dužnosti općinskog načelnika Općine Jakšić obvezan postupati sukladno odredbama ZSSI-a.

Člankom 1. stavkom 2. ZSSI-a propisano je da je svrha ZSSI-a sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Prema članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Prema stavku 7. podaci o stečenoj imovini obuhvaćaju podatke pokretninama veće vrijednosti. Prema stavku 8. pod pokretninama veće vrijednosti podrazumijevaju se vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papiri, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta.

Člankom 8. stavkom 9. ZSSI-a propisano je da Povjerenstvo utvrđuje sadržaj obrasca izvješća.

Povjerenstvo je na temelju zakonske ovlasti iz članka 8. stavka 9. ZSSI-a odlukom koju je donijelo na 79. sjednici održanoj 31. prosinca 2014.g utvrdilo sadržaj obrazac izvješća o imovinskom stanju dužnosnika u kojem je predviđena rubrika „Podatci o pokretninama koje se upisuju u javi registar“. Odluka je objavljena u „Narodnim novinama“ broj 4/15 .te je obrazac Izvješća prilog navedene Odluke i čini njen sastavni dio.

Nadalje, odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva.

Na službenoj internetskoj stranici objavljene su Upute za popunjavanje obrasca izvješća o imovinskom stanju dužnosnika u kojima se navodi da dužnosnici u izvješću o imovinskom stanju navode podatke o p**okretninama za koje postoji obveza upisa u javne registre na način da se unose bez obzira na njihovu vrijednost.**

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 42. stavkom 4. ZSSI-a propisano je da ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te, ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

Povjerenstvo je na temelju ovlaštenja uvidom u podatke Ministarstva unutarnjih poslova utvrdilo da je dužnosnik vlasnik vozila vozila marke IMT tip 539, stečenog u 2011.g. Dužnosnik u izvješću nije naveo da je vlasnik navedenog vozila.

Stoga je dužnosnik zaključkom Broj: 711-I-304-P-423-18/19-05-17 od 11. veljače 2019.g. pozvan obrazložiti navedeni nesklad te podnijeti odgovarajuće dokaze kojima se isti opravdava u pogledu razlike između prijavljene imovine te imovine kako proizlazi iz pribavljenih podataka od Ministarstva unutarnjih poslova u dijelu koji se odnosi na neprijavljeno vozilo u izvješću o imovinskom stanju.

Navedeni zaključak dužnosnik je zaprimio dana 25. ožujka 2019.g. elektroničkim putem te se očitovao u otvorenom roku dana 5. travnja 2019.g. pod brojem 711-U-1479-P-423-18/19-07-3 navodeći da traktor IMT-539, čiji je vlasnik od 2011.g., nije prikazao u podesnom izvješću o imovinskom stanju jer je njegova vrijednost na dan stjecanja 7. siječnja 2011.g. iznosila 10.000,00 kn. Dužnosnik je priložio ugovor o kupoprodaji motornog vozila sklopljen tog dana kojim je kupljen predmetni traktor za iznos od 10.000,00 kn.

Cilj podnošenja izvješća o imovinskom stanju je uvid u imovinu dužnosnika, a izmjene imovinskog stanja bitne su da se može utvrditi koju je imovinu dužnosnik stekao tijekom obnašanja dužnosti, jer bi u suprotnom slučaju uvid u njegovu imovinu bio nepotpun te ne bi prikazivao stvarno stanje i u konačnici bi se mogao stvoriti pogrešan dojam o njegovoj imovini, što može imati negativne posljedice za samog dužnosnika. Dužnosnici popunjavaju obrazac izvješća navođenjem podatka o svojoj imovini te imovini bračnog druga točno i istinito na način da ispune sve rubrike, jer se samo na opisani način može ostvariti preventivna uloga ovog zakonskog instituta.

Povjerenstvo je temeljem članka 42. stavka 4. ZSSI-a, imajući u vidu težinu povrede u konkretnom slučaju te okolnost da je dužnosnik podnio izvješće o imovinskom stanju pokušavajući transparentno prikazati imovinu, ali da nije naveo podatak o vlasništvu traktora IMT-539, jer je je smatrao da za njega iz odredbi ZSSI-a takva obveza ne postoji obzirom na vrijednost traktora koja je manja od 30.000,00 kn, naložilo dužnosniku da u odgovarajućoj rubrici navede taj podatak, kojim se mogu otkloniti uzroci postojanja moguće povrede, obzirom da se radi o pokretnini koja se upisuje u javni registar. Naime, obveza navođenja podataka o navedenim pokretninama određena je odlukom o sadržaju obrasca izvješća, koje je Povjerenstvo utvrdilo na temelju članka 8. stavka 9. ZSSI-a, a koja je je objavljena u „Narodnim novinama“ broj 4/15., sa svrhom što transparentnijeg prikaza sve dužnosnikove imovine.

Obzirom da je dužnosnik nakon donošenja odluke o pokretanju postupka Broj: 711-I-1603-P-423-18/20-13-17 od 5. lipnja 2019. postupio sukladno nalogu iz točke II. izreke navedene odluke i dostavio izvješće o imovinskom stanju od 19. studenoga 2020.g. u kojem je naveo podatak da je vlasnik traktora IMT-539, odnosno da je otklonio uzrok zbog kojeg je postupak protiv njega pokrenut, Povjerenstvo je kao primjereno naravi povrede, donijelo odluku o obustavi postupka.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivica Kovačević, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana